חזית מסופוטמיה - עם הצטרפות האימפריה העות'מאנית למלחמה, פלשו הבריטים למסופוטמיה במטרה להבטיח את בארות הנפט בבצרה. הפלישה החלה בנובמבר 1914 כאשר בצרה נכבשה בקלות מפתיעה. לאור הצלחה מוקדמת זאת נשלחו כוחות בריטיים נוספים לאזור, ובפיקודו של הגנרל צ'ארלס טאונסהנד (Charles Townshend) החל הצבא הבריטי מתקדם לעבר בגדאד. בתגובה שלח אנוור פאשה כוחות גדולים כתגבורת ובנובמבר 1915 נעצרה ההתקדמות הבריטית, וכוחותיו של טאונסהנד נאלצו לסגת לעיר כות . בדצמבר 1915 החל המצור העות'מאני על כות, שנמשך עד לאפריל 1916 והסתיים בכניעת הכוחות הבריטיים. 13,000 החיילים הבריטיים שנותרו בחיים נלקחו בשבי, במה שנחשב לאחד הניצחונות העות'מאניים, וההשפלות הבריטיות הבולטים במלחמה.